Менавіта з гэтай мэтай — самім даведацца больш пра суседнія краіны, іх лад жыцця, менталітэт, каб падзяліцца гэтымі ведамі са сваімі вучнямі і спрыяць наладжванню кантактаў паміж простымі людзьмі, умацаванню міру, дэмакратыі і ўзаемаразумення — і была створана ў 1982 годзе Міжнародная асацыяцыя настаўнікаў. Ініцыятарам яе стварэння быў Фрэнк Кроер — просты школьны настаўнік з Даніі, які, на жаль, памёр некалькі гадоў назад. Перш за ўсё яго аднадумцаў, якія і склалі касцяк гэтай арганізацыі, цікавіла краіна за “жалезнай заслонай” — СССР, інфармацыю пра якую яны хацелі атрымліваць з першых рук, маючы зносіны з настаўнікамі, жывучы ў іх сем’ях. Ідэі Фрэнка даведвацца пра краіну шляхам нефармальных зносін жывыя і паспяхова ператвараюцца ў жыццё групай дацкіх выкладчыкаў і іх аднадумцаў — настаўнікаў з розных краін.